**KLAIPĖDOS MIESTO SAVIVALDYBĖS IR KLAIPĖDOS**

**UNIVERSITEO BENDRADARBIAVIMO**

**S U T A R T I S**

2013 m. \_\_\_\_\_\_\_\_\_\_\_ \_\_\_ d.

Klaipėda

Klaipėdos miesto savivaldybė (toliau - Savivaldybė), atstovaujama mero Vytauto Grubliausko, veikiančio pagal 2013 m. \_\_\_\_\_\_\_\_\_\_ \_\_ d. sprendimą Nr. \_\_\_\_ „Dėl pritarimo Klaipėdos miesto savivaldybės ir Klaipėdos universiteto bendradarbiavimo sutarčiai“ ir Klaipėdos universitetas (toliau – KU), atstovaujamas rektoriaus Vaidučio Laurėno, veikiančio pagal KU Statutą, toliau kartu vadinamos Šalimis, siekdamos sukurti išsimokslinusią, kūrybišką, pilietiškai atsakingą, modernią ir inovacijoms atvirą bendruomenę, gebančią didinti Klaipėdos miesto ekonominį konkurencingumą bei socialinį – kultūrinį patrauklumą, ketindamos svariai prisidėti prie Lietuvos kaip jūrinės valstybės klestėjimo, sudarė šią bendradarbiavimo sutartį.

**I. SUTARTIES OBJEKTAS**

1. Savivaldybės ir KU bendradarbiavimas abipusiai reikšmingoje veikloje.

**II. PAGRINDINIAI BENDRADARBIAVIMO TIKSLAI**

2. Šalys susitaria dėl tokių bendradarbiavimo tikslų:

2.1. Įgyvendinti abipusiai naudingą bendradarbiavimą, savyje derinantį KU vykdomus mokslinius tyrimus, studijas, kultūrinę - meninę veiklą ir Klaipėdos miesto strateginės plėtros poreikius bei interesus;

2.2. Didinti Klaipėdos miesto ekonominį konkurencingumą bei kultūrinį patrauklumą, skatinant glaudesnę bei efektyvesnę vietos savivaldos institucijų, KU ir mieste veikiančių ūkio, kultūros subjektų partnerystę;

2.3. Dalyvauti jaunimo ir moksleivijos ugdymo darbe, įtraukti gabius Klaipėdos miesto mokyklų mokinius į akademinę/edukacinę KU veiklą;

2.4. Pagal ilgalaikes specialistų poreikio miesto įmonėse ir organizacijose prognozes, derinti tikslinio finansavimo vietų užsakymą, veiklų ir kompetencijų ribose dalyvauti visų studijų pakopų studijų, kvalifikacijos kėlimo, perkvalifikavimo, mokymosi visą gyvenimą bei kitų programų inicijavimo, rengimo bei jų realizavimo darbe;

2.5. Bendradarbiauti kuriant KU miestelio fizinę bei paslaugų infrastruktūrą, integruoti jas į jau veikiančias miesto infrastruktūras;

2.6. Plėtoti Šalių socialinę partnerystę ir realų interesų atstovavimą Šalims planuojant veiklas bei priimant sprendimus, susijusius su jų veiklos specifika;

2.7. Dalyvauti tarptautinėse Baltijos jūros regiono šalių kultūrinėse programose bei jas inicijuoti.

2.8. Šalims sutartomis sąlygomis pasinaudoti vieniems kitų žmogiškaisiais, materialiniais ir kitais ištekliais, patirtimi miesto ekonomikos, socialinės, gamtinės aplinkos, kultūros darniai plėtrai vystyti.

2.9. Skatinti KU veiklas, kurios ypač reikalingos miestui, garsina miestą Lietuvoje, Europoje ir visame pasaulyje.

**III. PAGRINDINIAI BENDRADARBIAVIMO PRINCIPAI IR FORMOS**

3.Šalys susitaria bendradarbiauti laikydamosi tokių pagrindinių principų ir šių formų:

3.1. Organizuodamos veiklas, reikalaujančias infrastruktūros (salių, ekspozicinių plotų ir pan.), žmogiškųjų, eksploatacinių išteklių ir kaštų, Šalys aptaria jas atskirais susitarimais, laikydamosi institucijose priimtų tvarkų bei taisyklių, gerbdamos kiekvienos apsisprendimo teisę bei laikydamosi šioje Sutartyje priimtų įsipareigojimų;

3.2. Šalys bendradarbiauja laikydamosi grįžtamojo ryšio, pariteto ir subsidiarumo principų;

3.3. Organizuodamos diskusijas, pasitarimus, posėdžius Šalių formuojamose darbo grupėse, komisijose, tarybose ar kituose organuose apie bendrus Klaipėdos miesto savivaldybės ir KU akademinės bendruomenės interesus, konsultuodamos viena kitą ir keisdamosi informacija, susijusią su sutarties tikslais;

3.4. Bendrai įgyvendindamos įvairius Klaipėdos miesto plėtrai reikšmingus mokslo, kultūros, socialinius, edukacinius, uosto plėtros, ekonomikos, turizmo vystymo bei kitus panašaus pobūdžio projektus;

3.5. Teikdamos viena kitai informaciją apie rengiamus renginius (konferencijas, seminarus, paskaitas ir pan.) ir sudarydamos sąlygas juose dalyvauti suinteresuotiems Šalių darbuotojams;

3.6. Siūlydamos viena kitai įsitraukti į kartu (ar su kitais Lietuvos bei užsienio parneriais) vykdomus projektus, susijusius su sutarties tikslais.

3.7. Įgyvendindamos grįžtamojo ryšio, realaus sutarties sąlygų vykdymo ir abipusės naudos principus.

**IV. SUTARTIES ĮGYVENDINIMAS**

4. Sutarties tikslams įgyvendinti Šalys paskiria po vieną asmenį, kuris koordinuoja ir atsako už Sutarties ir jos Priemonių plano parengimą bei jo įgyvendinimą;

5. Vadovaudamosi šia sutartimi, Šalys kiekvienais metais rengia konkrečius bendradarbiavimo Priemonių planus, kuriuos tvirtina:

5.1. iš Klaipėdos miesto savivaldybės pusės – savivaldybės administracijos direktorius;

5.2. iš KU pusės – Rektorius

6. Sutarties 4 punkte nurodyti asmenys kiekvienais metais rengia sutarties įgyvendinimo ataskaitas, ir pateikia susipažinimui ir/ar tvirtinimui:

6.1. iš Klaipėdos miesto savivaldybės pusės – savivaldybės Tarybai;

6.2. iš KU pusės – KU Rektoratui, Senatui.

7. Sutarties 6 punkte nurodytos ataskaitos skelbiamos Šalių interneto svetainėse ir pagal galimybes kitose visuomenės informavimo priemonėse.

**V. SUTARTIES PAKEITIMAI, PAPILDYMAI BEI GALIOJIMAS**

8. Visi šios sutarties pakeitimai ir papildymai galioja, jeigu jie yra sudaryti raštu ir pasirašyti abiejų Šalių atstovų.

9. Sutartis įsigalioja Šalims ją pasirašius ir galioja iki kol Šalys raštu nepraneša viena kitai apie jos nutraukimą prieš tris mėnesius.

**VI. BAIGIAMOSIOS NUOSTATOS**

10. Sutartis sudaryta dviem vienodą teisinę galią turinčiais egzemplioriais - po vieną kiekvienai Šaliai.

**Klaipėdos miesto savivaldybės meras Klaipėdos universiteto rektorius**

Vytautas Grubliauskas Vaidutis Laurėnas